Comunitatea românilor din Spania își precizează poziția fermă și clară față de vizita prim-ministrului României, Viorica Dăncilă, care va fi primită de către Regele Spaniei, Majestatea Sa, Regele Felipe al VI-lea, joi, 6 septembrie, la Palatul Zarzuela.

Operațiunea de manipulare politică, pe care clasa coruptă de la București o pune la cale prin această mișcare, nu este nimic altceva decât o încercare de a justifica acțiunile desfășurate de către singurul guvern din Uniunea Europeană care a organizat o represiune față de propriii cetățeni. „Ne referim, desigur, la răspunsul dezechilibrat cu care clasa politică de la București a suprimat protestul față de corupția endemică din politica românească, protest organizat de către diaspora pe data de 10 august. Considerăm că oricare întâlnire cu prim-ministrul unui guvern cu astfel de carateristici reprezintă un sprijin acordat regimului cu tendințe totalitare, profund corupt și imoral“, sunt de părere autorii scrisorii adresate suveranului spaniol – Oana Ursache, moderatoarea Comunității Locale RO100 Granada, și Sorin Jianu, moderatorul Comunității Locale RO 100 Cordoba.

În scrisoarea de protest, autorii prezintă contextul socio-politic în care trăiește poporul român atât în România, cât și în Europa, sub puterea Partidului Social Democrat, „cu rugămintea de a nu confunda socialismul democratic european cu regimul din România, care are toate șansele să se transforme într-o dictatură erdoganizată“.

Mai jos, textul integral al scrisorii-protest:

„În Spania, locuiesc și muncesc aproximativ un milion de români. Un milion de persoane care s-au autoexilat pentru a putea dobândi un pic de normalitate, un milion de români care și-au lăsat casele, familiile, locurile de naștere, pentru a-și căuta norocul și pentru a recupera o viață demnă. Am învățat în Spania să fim democrați și europeni și am reușit să ne recuperăm speranța și încrederea, încercând să venim cu micile noastre contribuții la dezvoltarea unei societăți tolerante, care consideră că formăm parte din multinaționalismul și multiculturalismul din Spania. La această națiune de națiuni din Spania, participă și românii, ca parte integrantă a unei țări, pe care o considerăm casa noastră.

Tocmai pentru că știm cât de importante sunt libertatea și onestitatea în Spania, am învățat că dreptul de a se manifesta este unul dintre valorile primordiale ale societății spaniole pe care o construim împreună, avem o mare rugăminte:

În numele românilor care au suferit din cauza unei clase politice mincinoase, care nu are niciun respect față de propriul popor și cetățenii acestuia, vă rugăm să nu sprijiniți intenția propagandistică a Guvernului României, care vrea să transforme vizita prim-ministrului său într-o ocazie de a-și curăța murdăria de a fi luptat contra propriilor cetățeni. În condiții normale, noi, cei un milion de români care trăim în Spania, am fi fost foarte mândri de faptul că Regele țării noastre de adopție primește un reprezentant al Guvernului de la București. Din păcate, contextul prezent reprezintă doar o injurie în plus și încă un motiv de indignare.

Nu oferiți marionetelor politice de la București ocazia de a se lăuda la întoarcerea la București cu faptul că Spania apără acțiunile de represiune violentă – atât a poliției, cât și a clasei politice – care ar justifica un guvern corupt, format din politicieni condamnați în ultima instanță sau politicieni controlați de către mafia politică.

Primirea prim-ministrului de către Regele Spaniei este un episod de scenariu propagandistic foarte ieftin. Viorica Dăncilă este o păpușă trasă de sfori. În spatele ei se ascunde zâmbetul îngrozitor al lui Liviu Dragnea, președintele Partidului Social Democrat, care are până acum două condamnări: una pentru fraudă electorală și alta pentru instigare și abuz. Este cel care a desființat de două ori propriul guvern, pe care ar fi vrut mult să îl conducă în calitate de prim-ministru. Doar situația sa juridică l-a împiedicat să își împlinească visul. La întâlnirea cu Regele, România va fi reprezentată de către o persoană care ocupă în mod formal poziția de prim-ministru, dar care, în realitate, este o marionetă coordonată de către mafia politică. Regele o va avea în față pe prim-ministru, dar strategia diplomatică este pusă la cale de Liviu Dragnea, singurul care poate avea o opinie, nu doar ca președinte de partid, ci ca tiran absolut al unei țări.

În 1978, Nicolae Ceaușescu a descoperit această rețetă. Și-a organizat o vizită de lucru în Anglia, unde a fost primit de către Regina Marii Britanii. Episodul acesta i-a folosit pe parcursul următorilor 20 de ani, pentru a pretinde că puterile occidentale îi sprijineau acțiunile. Modelul este același. Mentalitatea, și ea, este aceeași. Puterea de la București care ne-a trimis pe noi în exil, noi și alte 3 milioane de români, vrea să aplice aceeași rețetă de acum 50 de ani. Doar că, între timp, lumea s-a schimbat. Atât pe spanioli, cât și pe români, deși am traversat lungi perioade de dictatură și de anulare a drepturilor omului, lumea și istoria ne-au schimbat. Spaniolii încă nu uită cum se autoexilau în țările europene din jur, pentru a putea trăi o viață decentă. Considerăm că legătura pe care o avem cu Spania este mult mai profundă decât inoportuna întâlnire dintre Regele Felipe al VI-lea și prim-ministrul român. Rugămintea noastră este de a da cât mai puțină vizibilitate mediatică posibilă și, desigur, menționând întâmplările din data de 10 august 2018, de la București.

Am văzut că televiziunile spaniole au relatat știri referitoare la represiunea demonstranților și eșecul democrației din România, pe data de 10 august. Probabil este bine știut faptul că protestele permanente ale poporului român față de corupție au împlinit mai bine de 1 an, fără întrerupere. Pentru istoria recentă a Europei de Est, această dată este foarte importantă. Un protest al diasporei românești, sătulă de atâta dispreț față de constantele încălcări ale drepturile omului, era anunțat și aprobat, pentru ca oamenii să își poată manifesta liber și pașnic dezacordul față de întârzierea României în toate palierele sociale. Românii care trăiesc în afara granițelor țării au traversat Europa, venind cu mașina sau cu avionul din Spania, Italia, Anglia, Suedia, Franța, ajungând cu mult entuziasm la București, cu mesajele lor de sprijin al luptei contracorupție. Cu toate că la știrile apărute în Spania, numărul manifestanților a fost apreciat ca fiind de aproximativ 500.000, numărul real prezentat de către presa internațională a fost de 1 milion de persoane. Intervenția violentă a jandarmilor s-a soldat cu 500 de răniți, mii de persoane intoxicate cu gaze iritante, care nu se mai folosesc nicăieri în Europa, mii de persoane bătute de către forțele de ordine manipulate de către guvern. Prietenii noștri prezenți acolo au trăit ore de coșmar care nu se mai termina. Protestatarii au fost urmăriți, bătuți chiar și după ce părăsiseră piața unde avea loc protestul. Participanții la protest care locuiesc în România sunt amenințați zilnic. Televiziunile fac același joc, denigrează manifestanții, insultă diaspora, încearcă să rupă România, să o segmenteze, incitând la ură.

Chiar ieri, Parlamentul României a votat suspendarea verificărilor intervenției jandarmilor și a forțelor de ordine, a factorilor de decizie. Practic, se încearcă ștergerea cu buretele a evenimentelor din 10 august. Democrația din România trece prin momente extrem de dificile.

Viorica Dăncilă reprezintă exact acest tip de sistem politic. Astăzi, Dăncilă va avea mult așteptata fotografie cu Regele Spaniei, chiar în țara care găzduiește cei mai mulți români din diaspora. Cinic, nu-i așa? Acum o lună ne primeau cu gaze și acum vrea ca guvernul să treacă examenul în țara care a primit cei mai mulți români.

În afara represiunilor constante, a politicii fricii, care formează strategia socială cea mai vizibilă, Guvernul Vioricăi Dăncilă are o permanentă campanie de denigrare a instituțiilor democratice europene, a Uniunii Europene. O rețetă pe care am văzut-o funcționând perfect în țări mult mai democratice decât România: Austria, Polonia, Ungaria, Slovacia etc.

România nu poate supraviețui singură. Nu poate respira democratic fără ajutorul prietenilor săi europeni. Interesele românilor care trăiesc în Spania coincid cu cele ale cetățenilor europeni și ale familiilor lor rămase acasă, în țară. Și interesele românilor care trăiesc în Spania nu au nimic de-a face cu interesele Guvernului român: nici în ceea ce privește politica externă și cu atât mai puțin în ceea ce privește politica sa externă“.

Premierul Viorica Dăncilă face o vizită de lucru în Spania, joi şi vineri, şi urmează să fie primită de Regele Felipe, la Palatul Zarzuela. Ea a precizat că discuţiile vor viza aprofundarea relaţiilor bilaterale în domeniul economic, al apărării, al administraţiei publice, al absorbţiei fondurilor europene, precum şi aprofundarea cooperării în plan european.